জাতীয় বিজ্ঞান ও প্রযুক্তি জাদুঘর
জাতীয় বিজ্ঞান ও প্রযুক্তি জাদুঘর ঢাকা সিটি কর্পোরেশনের শেরেবাংলা নগর থানার আগারগাঁও তে ১৯৬৫ সালের ২৬ এপ্রিল প্রতিষ্ঠিত হয়। জাদুঘরটি বিজ্ঞান ও প্রযুক্তি মন্ত্রানালয়ের তত্ত্বাবধানে পরিচালিত হয়ে আসছে। এখানে মোট ৭টি গ্যালারী, প্রবেশ ও বাহির হওয়ার জন্য দুটি আলাদা পথ এবং ঘুরে দেখানোর জন্য গাইড রয়েছে। এছাড়া আকাশ মেঘমুক্ত থাকা সাপেক্ষে প্রতি শনি ও রবিবার সন্ধ্যার পরে টেলিস্কোপের সাহায্যে আকাশ পর্যবেক্ষনের আয়োজন করে থাকে কর্তৃপক্ষ।
পাকিস্তান সরকারের শিক্ষা মন্ত্রণালয় কর্তৃক ১৯৬৫ সালের ২৬ এপ্রিল তারিখে উপস্থাপিত একটি প্রস্তাব অনুযায়ী ১৯৬৬ সালে ঢাকায় প্রতিষ্ঠিত হয়। এটি ১৯৬৬ সালের সেপ্টেম্বর মাস থেকে ঢাকা পাবলিক লাইব্রেরি ভবনে কাজ শুরু করে। ঢাকা জাদুঘরের কিউরেটর ছিলেন এর প্রথম ভারপ্রাপ্ত প্রধান কর্মকর্তা।
১৯৭০ সালের এপ্রিলে এটি চামেলিবাগে এবং পরে ১৯৭১ সালের মে মাসে ধানমন্ডির ১নং সড়কে স্থানান্তর করা হয়। এটিকে আবার ১৯৭৯ সালে ধানমন্ডির ৬নং সড়কে এবং পরের বছর কাকরাইল মসজিদের সামনে একটি স্থানে স্থানান্তর করা হয়। জাদুঘরের একটি নিজস্ব ভবন নির্মাণের জন্য সরকার আগারগাঁও, শেরে বাংলা নগরে ৫ একরের একখন্ড জমি বরাদ্দ করে, এবং সেখানে ১৯৮১ সালে এর নিজস্ব ভবন তৈরি হয়। ১৯৭২ সালে একে জাতীয় জাদুঘরের মর্যাদা প্রদান করা হয় এবং বিজ্ঞান ও প্রযুক্তি মন্ত্রণালয়ের অধীনে এটি একটি স্বায়ত্তশাসিত প্রতিষ্ঠান হিসেবে কাজ করে। বিজ্ঞান ও প্রযুক্তি মন্ত্রণালয়ের সচিবের সভাপতিত্বে এবং বিজ্ঞান, প্রযুক্তি, শিক্ষা, জাদুঘর ইত্যাদির ক্ষেত্রে বিশিষ্ট ব্যক্তিদের সমন্বয়ে এর একটি পরিচালনা পরিষদ রয়েছে।
প্রত্যেক শনি থেকে বুধবার জাদুঘর সকাল ৯.০০ টা থেকে বিকাল ৫.০০ পর্যন্ত দর্শনার্থীদের জন্য খোলা থাকে। প্রতি বৃহস্পতি ও শুক্রবার এবং সকল সরকারী ছুইটির দিনগুলোতে জাদুঘর বন্ধ থাকে। মূল ফটকের সাথেই টিকেট কাউন্টার। ৫ বছরের নীচ বাচ্চা ছাড়া সকল বয়সীদের টিকেট মূল্য ৫ টাকা। এখানে বিনা পয়সায় পরিদর্শনের কোন সুযোগ নেই। সূর্য ও চন্দ্র গ্রহনের দিন দর্শনার্থীর সংখ্যা তুলনামূলক বেশী হয়।
জাদুঘর প্রাঙ্গনে ৪ তলা বিশিষ্ট একটি ভবন রয়েছে। এই ভবনের ১ম ও ২য় তলাতে গ্যালারী, ৩য় তলায় অফিস এবং ৪র্থ তলায় বাংলাদেশ বিজ্ঞান একাডেমী অবস্থিত। গ্যালারীগুলো হলো সাইন্স গ্যালারী, ইন্ডাস্ট্রিয়াল টেকনোলজি গ্যালারী, বাইয়োলজি গ্যালারী, ইনফরমেশন টেকনোলজি গালারী, ফান সাইন্স গ্যালারী এবং ইয়ং সাইন্টিস্ট প্রোজেক্ট গ্যালারী। এখানে একটি লাইব্রেরী, ওয়ার্কশপ ও অডিটোরিয়াম রয়েছে। ভবনে দর্শনার্থীদের ওঠানামা করার জন্য পর্যাপ্ত সিড়ি পথ এবং কর্তৃপক্ষের ওঠা নামার জন্য একটি লিফট রয়েছে। এছাড়া ভবন প্রাঙ্গনে একটি ডাইনোসরের মূর্তি এবং একটি ছোট যুদ্ধ বিমান রয়েছে।
জাদুঘরের প্রধান লক্ষ্য ও উদ্দেশ্যসমূহ হচ্ছে স্থানীয় বিজ্ঞানীদের সৃষ্টিশীল কাজ ও প্রদর্শনযোগ্য প্রাকৃতিক সামগ্রী সংরক্ষণ এবং উদ্ভাবনমূলক কাজ পরিচালনার ক্ষেত্রে তরুণ বিজ্ঞানীদের উৎসাহিতকরণ, মানবসমাজের বৈজ্ঞানিক ও প্রযুক্তিগত অগ্রগতির নিদর্শন সামগ্রী প্রদর্শন এবং একটি বিজ্ঞানমনস্ক শিক্ষিত নাগরিক সমাজ গড়ে তোলা।
জাদুঘরের কার্যক্রমসমূহের লক্ষ্য সুনির্দিষ্ট গোষ্ঠীর চাহিদা, আগ্রহ ও পর্যায়ের ভিত্তিতে সংগঠিত করা হয়, এর মধ্যে রয়েছে শিক্ষার্থী, স্কুল বর্হিভূত শিশু, তরুণ ও প্রাপ্তবয়স্ক ব্যক্তি, নিরক্ষর মানুষ, কর্মরত ব্যক্তি, গণমাধ্যমের সাথে জড়িত ব্যক্তি, স্বপ্রণোদিত বিজ্ঞানী এবং জ্ঞানের পরিধি বাড়াতে আগ্রহী সাধারণ জনগণ। জাদুঘর গ্যালারিতে রাখা প্রকৃতির স্থির ও সচল প্রদর্শনী সামগ্রী, চার্ট, ডায়াগ্রাম, পোস্টার ইত্যাদির মাধ্যমে দর্শনার্থীদের বিজ্ঞান শিক্ষা প্রদান করে থাকে। এতে প্রযুক্তি, ভৌতবিজ্ঞান এবং জীববিজ্ঞান বিষয়ে একটি করে মোট তিনটি বিভাগ রয়েছে। প্রদর্শনী সামগ্রীগুলি বিদ্যুৎ, তাপ, আলো, চুম্বকশক্তি, শব্দ, যোগাযোগ, গতিশক্তি ও জ্বালানির মতো ক্ষেত্রে পরীক্ষানিরীক্ষা ও আবিষ্কারের তথ্য সরবরাহ করে। এর মধ্যে অন্তর্ভুক্ত রয়েছে বিভিন্ন ধরনের পাথর ও খনিজ পদার্থ, মানুষের মহাশূন্য ভ্রমণের সচিত্র রেকর্ড, একটি ডাইনোসরের ত্রিমাত্রিক নমুনা এবং সাগরের গভীরে বসবাসকারী বিভিন্ন প্রাণির চিত্র। পাট, কাঠ, উল, কচুরিপানা এবং বিভিন্ন ধরনের লতাগুল্মের সমন্বয়ে স্থানীয়ভাবে তৈরি সামগ্রী প্রদর্শনেরও বিশেষ ব্যবস্থা গ্রহণ করা হয়েছে। জাদুঘরে মাধ্যমিক ও উচ্চ মাধ্যমিক শ্রেণির বিজ্ঞানের পাঠ্যসূচিতে অন্তর্ভুক্ত কোনো উপযুক্ত বিষয়ের ওপর বিভিন্ন স্কুল এবং কলেজের ছাত্র ও শিক্ষকদের মধ্যে প্রদর্শনভিত্তিক বক্তৃতা প্রদান করা হয়। এটি নিয়মিতভাবে জনপ্রিয় বিজ্ঞান বিষয়ে বক্তৃতা, চলচ্চিত্র, বিজ্ঞান ক্লাব ও বিজ্ঞানীদের আবিষ্কারসমূহের প্রদর্শনীর আয়োজন করে থাকে।
জাদুঘরের অন্যতম প্রধান কাজ হচ্ছে দেশের বিজ্ঞান ক্লাবসমূহের কার্যকলাপকে উৎসাহিত করা। এটি সারা দেশে ছড়িয়ে থাকা প্রায় পাঁচশত বিজ্ঞান ক্লাবকে বিশেষজ্ঞ পরামর্শ ও কর্মশালার সুবিধা প্রদান করে থাকে। প্রতিসরণকারী দুরবিনের মাধ্যমে গ্রহ, নক্ষত্র, চন্দ্রগ্রহণ, সৌরজগৎ ও গ্রহণ দেখার নিয়মিত কর্মসূচি রয়েছে। জাদুঘরে স্থাপিত একটি ক্ষুদে প্ল্যানেটোরিয়ামে একই সময় কুড়িজন দর্শনার্থীর স্থান সংকুলান হতে পারে।